Дзяржаўная ўстанова адукацыі

“Паставіцкая сярэдняя школа”

Дэкада педагагічнага майстэрства настаўнікаў гуманітарных прадметаў

**Пазакласнае мерапрыемства для вучняў 5 – 6 класаў**

**“Ідзе вясна, спяшаецца…”**

**(Беларуская літаратура і музейны занятак)**

Каўрэй Ірына Канстанцінаўна, настаўнік гісторыі, кіраўнік школьнага музея;

Дражына Алена Рыгораўна,

настаўнік беларускай мовы і літаратуры

аг. Паставічы, 2020

**Пазакласнае мерапрыемства для вучняў 5 – 6 класаў**

**“Ідзе вясна, спяшаецца…”**

**(Беларуская літаратура і музейны занятак)**

**Мэта:** падтрымлівасць цікавасць навучэнцаў да беларускіх абрадаў, традыцый, народнай творчасці; развіваць іх творчыя здольнасці, выхоўваць пачуццё любові да Бацькаўшчыны.

**Афармленне:** мерапрыемства праводзіцца ў школьным музеі, месца правядзення аформлена вышытымі і вытканымі ручнікамі; на стале, засланым абрусам, стаіць кошык з фарбаванымі яйкамі, каравай, ляжаць галінкі вярбы.

**Абсталяванне:** птушкі, зробленыя з паперы, яйкі і дубчыкі для гульні, запісы прыкмет на лістах, касцюм жаваранка, каравай, галінкі вярбы, прэзентацыя да мерапрыемства, аўдыязапісы народных песень.

**Ход мерапрыемства**

1. **Арганізацыйны пачатак**

**Настаўнік літаратуры:** Добры дзень! **(слайд 1)**

**Настаўнік гісторыі:** Вітаем вас на свяце вясны! **(слайд 2)**

1. **Паведамленне тэмы і мэты мерапрыемства**

**Настаўнік літаратуры:** У нашых продкаў было шмат свят, звязаных з важнымі падзеямі ў жыцці чалавека. Яны паўтараліся з году ў год і былі падпарадкаваны гадавому руху Зямлі вакол Сонца. Вясна – адраджэнне і росквіт прыроды. Восенню згасаюць колеры і фарбы, зіма выстужвае свет, скоўвае жыццёвыя сілы. **(слайд 3)**

Але з цягам часу сонца паварочвае на лета. І зноў падыходзіць вясна з булькатаннем ручайкоў, капяжамі са стрэх і дахаў.

**Настаўнік гісторыі:** Так утварылася і гадавое кола народных свят і абрадаў. **(слайд 4)** У гэтым коле не было ні пачатку, ні канца, бо за зімой ішла вясна, за вясною лета, за летам – восень, за ёю зноў зіма. Святы народнага календара паўтараюцца з году ў год.

* **Настаўнік літаратуры:** Сёння мы пагаворым пра веснавыя святы, іх традыцыі, якія, праўда, да сённяшняга дня мала дзе захаваліся і пра якія мы можам пачуць ад старых людзей ці даведацца з кніг пра фальклор, побыт і жыццё беларусаў**.(слайд 5)**

**Настаўнік гісторыі:** Якія народныя веснавыя святы вы ведаеце? *(адказы дзяцей)*

1. **Асноўная частка**

* **Настаўнік літаратуры:** Вясна!.. Якое звонкае, пяшчотнае і прыгожае слова. Яно дыхае свежасцю першых пралесак, сагравае сонечным цяплом. **(слайд 6, 7)**
* **Настаўнік гісторыі:** Ушануем вясну, ушануем вялікае сонца, траву росную, неба чыстае, песню шчырую! Няхай свята пяе, няхай галасы звіняць, няхай птушкі ў небе ляцяць!

**3.1 Саракі (слайд 8)**

* **Настаўнік літаратуры:** Першым веснавым святам лічыцца **Саракі**. З надыходам вясны дзяўчаты і маладыя жанчыны пачыналі спяваць песні-вяснянкі, якія заклікалі птушак у родныя мясціны. Паводле старажытных уяўленняў, птушкі з выраю прыносяць на сваіх крылах цяпло, вясну. Давайце і мы з вамі запросім іх у родныя гнёзды*.(Гучыць песня “Жавароначкі, прыляціце…”):*

Жавароначкі, прыляціце,

Вясну красную прынясіце,

Каб сонейка свяціла,

Каб снег белы растапіла,

Каб садзікі расквяціла.

*У клас “залятае” “жаваранак” (вучань, апрануты ў касцюм жаваранка).*

***Жаваранак:*** Вось я і дома! Якое хараство навокал! Вы мяне, напэўна, зачакаліся. На сваіх крыльцах я прынёс вам вясновае цяпло і падарункі. *(Дорыць дзецям птушачак, зробленых з паперы.)*А яшчэ шмат цікавых загадак.

Хапаткія ў мяне крылы,

Хвосцік востры, нібы вілы.

З гліны я гняздо ляплю,

Мошак на ляту лаўлю. (Ластаўка.) **(слайд 9)**

Рана з поўдня прылятае,

Першы ён вясну вітае.

І штодзень, нібы дзівак,

Носіць толькі чорны фрак. (Грак.) **(слайд 10)**

Дом без печы, без акон,

Толькі дзверы на балкон,

Дом на дрэве. Угары

Весяляцца жыхары.

Прыход вясны заўжды вітаюць

І песні голасна спяваюць. (Шпакі.) **(слайд 11)**

Ён не качка і не гусь,

Ім ганарыцца Беларусь. (Бусел.) **(слайд 12)**

- **Настаўнік гісторыі:** Запрашем, жаваранак, цябе на наша свята. Пабудзь з намі, пагуляй, паспявай.

**3.2 Гуканне вясны, Благавешчанне (слайд 13)**

- **Настаўнік гісторыі:** **Гуканне вясны** на Беларусі было адным з любімых веснавых свят. Запрашаць вясну і цяпло пачыналі ў пачатку сакавіка. Сваёй кульмінацыі гэта свята дасягала на **Звесткаванне (Благавешчанне)** - 7 красавіка. Гукаць вясну выходзілі на высокае месца, там палілі агонь, спявалі песні. Клікалі бусла, каб прынёс добры ўраджай. Паслухайце народную песню “Выходзьце ўсе з хаты буслочка сустракаці” *(гучыць запіс песні).*

**3.3 Вербніца (слайд 14)**

- **Настаўнік літаратуры:** Апошнюю нядзелю перад Вялікаднем называюць называюць **Вербніцай,** ці **Вербнай нядзеляй**. Скажыце, як адзначаюць гэта свята ў нашай мясцовасці, якія існуюць абрады, звязаныя з вярбой? (*Адказы вучняў.)*

- **Настаўнік гісторыі:** Так, вярбе надавалі гаючыя ўласцівасці. Лічылася, што калі чалавека пабіць асвячонай вербачкай, то цэлы год ён будзе здаровым. *(Абыйсці вучняў і гасцей, лёгенька пасцёбваюцы асвянчонымі галінкамі вярбы.)*

**Настаўнік літаратуры:**

Не я б’ю, вярба б’е.

Будзь здаровы, як тая вярба.

Будзь вясёлы, як тая вясна.

Слухайце бацькі, слухайце маці.

Не забывайце ўсім памагаці:

Старэнькім, маленькім ці хворым, можа,

А вам усім няхай Бог паможа!

Пачастую я вярбою гасцей,

Каб хадзілі да сваіх сяброў часцей,

Каб здаровымі былі,

Многа добрых спраў на зямліцы рабілі,

Мову родную, беларускую, не забылі.

Асвянчоны дубчык вярбы захоўваўся ў хаце і меў яшчэ адно прызначэнне, але пра гэта пагаворм трошкі пазней.

* 1. **Вялікдзень**
* **Настаўнік гісторыі:** Наступнае веснавое свята – **Вялікдзень**. Чаму так называюць гэта свята? *(Адказы вучняў.)*

Да гэтага свята ўсе старанна рыхтаваліся. **(слайд 15)**

Галоўным сімвалам велікоднага свята лічыцца яйка. У якія колеры фарбуюць яйкі? (*Адказы вучняў.)* Так, у розныя колеры. Апрача гэтага на яйка наносіліся розныя ўзоры. Пагладзіце. **(слайд 16)** *(Дэманстрацыя на сайдзе.)* Якія элементы ўзораў выкарыстоўвалі? Ці ведаеце вы, што яны абазначаюць? *(Спіраль – сімвал вечнасці; лісцікі – сімвал моцы, даўгалецця; кветкі - сімвал маладосці, прыгажосці; кропкі, кружочкі – сімвалы Сонца; крыж – сімвал чатырох стыхій: агню, вады, паветра, цяпла. (на слайдах))*

Яйкі фарбуюць у розныя колеры: ярка-жоўты – сімвал сонца і цяпла; чырвоны – радасці; блакітны – неба, паветра, прасторы; зялёны – сімвал абуджэння прыроды.

* **Настаўнік літаратуры:** Велікодная ноч з суботы на нядзелю – святочная. Людзі ідуць у царкву. Зранку пасля Усяночнай – богаслужэнне ў гонар уваскрэсення Хрыста – людзі вітаюцца па-асабліваму. Як вітаюць адзін аднаго? *(Адказы вучняў.)*

На Вялікдзень спявалі песні.

**Вучаніца 1:** У гэты радасны і вясёлы дзень шмат гулялі. **(слайд 17)** Самая распаўсюджаная гульня – “біткі”. Прапаную і вам пагуляць у гэтую гульню. Паглядзім, у каго акажацца “мацак”. *(Дзеці гуляюць у “біткі”, называецца пераможца.)*

* 1. **Юр’я (слайд 18)**
* **Вучаніца 2:** Шостага мая – дзень святога **Юр’я**. У народзе лічылі, што з гэтага дня пачынаецца сапраўдная вясна. Адгадайце, калі ласка, загадку:

Месяц убачыў – не забраў,

Сонца ўстала – падабрала! (Раса.)

Правільна, гэта раса, якая, згодна з народнымі павер’ямі, у юр’еўскую раніцу мае жыватворную сілу для раслін, жывёл, чалавека. Таму людзі заўсёды імкнуліся памыцца юр’еўскай расой. Нездарма ў народзе гавораць: “На юр’еўскую расу, ды на Божую красу, памыешся ёю і заўсёды будзеш прыгожы і здаровы”.

* **Вучаніца 3:** Час ідзе, сонейка ўсё вышэй устае. Прыйшла пара выганяць кароў на луг. На Юр’я першы раз пасля зімы выганялі свойскую жывёлу, таму што лічыцца, што святы Юрый – апякун хатняй жывёлы і гаспадаркі. Абрад першага выгану жывёлы на пашу праходзіў вельмі ўрачыста. Гаспадыні абкурвалі жывёлу купальскімі зёлкамі, тройчы абыходзілі з запаленай грамнічнай свечкай і закопвалі пад парогам ці брамай сімвал плоднасці жывёлы – курынае яйка, шапталі замовы, у якіх замыкалі раты драпежнікам. Пад гукі пастуховай трубы гаспадыні з дапамогай асвечанага на Вербніцу дубчыка выганялі кароў за вароты. Кожная гаспадыня частавала пастуха і давала наказы.
* **Вучаніца 2:** А цяпер давайце пагуляем у гульню “Хто хутчэй”. Выкарыстаем для гэтага дубчыкі і яйкі. *(Вучні ўтвараюць дзве каманды. Удзельнікам кожнай каманды неабходна дубчыкам дакаціць яйка да “брамы” і вярнуцца назад.)*

На Юр’я назіралі за надвор’ем і рабілі высновы, прагнозы. Давайце зачытаем народныя прыкметы, звязаныя з гэтым святам. **(слайд 19)**

**Вучаніца 1:** Як дождж на Юр’я, то будзе хлеба поўна.

Як на Юр’я пагода, то на грэчку няўрода.

**Вучаніца 2:** Калі будзе раса – хопіць коням аўса.

Калі на Юр’я мароз, дык сей на балоце авёс.

Юр’я без снегу і дажджу – будзе неўрадлівы год.

**Вучаніца 3:** На Юр’я дождж – скаціне лёгкі год, а на грэчку няўрод.

Калі на Юр’я мароз, то добрае проса і авёс.

* **Настаўнік літаратуры:** На Юр’я сяляне выходзілі аглядаць свае палеткі. Яны прыносілі каравай, які ўвасабляў леташні ўраджай. Клалі хлеб у рунь і, калі ён хаваўся ў жыце, казалі, што яно будзе ўдалае.

1. **Падвядзенне вынікаў**

* **Настаўнік гісторыі:**
* Мы маглі б да ранку

Танцаваць, гуляць, смяяцца,

Але, як ні сумна,

Нам трэба развітацца!

* **Настаўнік літаратуры :**
* Дай, Юр’я, здароўе і долю,

Хай будзе ў хаце прыбытку даволі.

Хай абмінае вас бяда і нянасце,

А сонечным ранкам да вас прыйдзе шчасце! **(слайд 20)**

- **Настаўнік гісторыі:** Дзякуй вам, госцейкі, што вы завіталі да нас, са сятам Вясны вас, сябры!

- **Настаўнік літаратуры:** Прыміце, калі ласка, ад нас вось гэты цудоўны вясновы каравай. Частуйцеся. (*Частуем усіх гасцей караваем.)*